Turkki valmistelee hyökkäystä Manbijin ja Kobanen kaupunkeihin. Yhdysvallat vetää viimeisiä joukkojaan Koillis-Syyriasta.

Tässä maanantain päätapahtumat Turkin hyökkäyksessä Syyriaan

Syyrian armeija sanoo ottaneensa haltuunsa useita kaupunkeja lähellä Turkin rajaa

Sekä Syyrian että Turkin armeijat kertovat saapuneensa Manbijin kaupunkiin

Yhdysvallat on alkanut vetää viimeisiä sotilaitaan Koillis-Syyriasta

Turkin joukot sanovat hallitsevansa Ras al-Ainin ja Tal Abiadin kaupunkeja sekä 21 kylää. Turkki kertoo valmistelevansa hyökkäystä Manbijin ja Kobanen kaupunkeihin

Yli 50 siviiliä ja yli 100 kurditaistelijaa on saanut surmansa Turkin hyökkäyksen alettua viime viikolla

YK:n mukaan jo 160 000 siviiliä on joutunut pakenemaan kodeistaan

Turkki hyökkäsi viime viikolla Pohjois-Syyrian kurdialueelle omaan turvallisuuteensa vedoten. Mahdollisuuden tähän tarjosi Yhdysvaltojen vetäytyminen Pohjois-Syyriasta. Palauta tästä mieleen, miten hyökkäys alkoi.

Lue tästä asiantuntijan arvio siitä, mitä sodassa seuraavaksi saattaa tapahtua

Syyrian armeija on siirtänyt joukkojaan kurdien tueksi maan koillisosiin, kertoo Syyrian valtion tietotoimisto. Sen mukaan joukkoja on siirtynyt Tal Tamrin kaupunkiin, joka sijaitsee vain 20 kilometrin päässä Turkin rajasta.

Syyria kertoo lisäksi sen armeijan ottaneen haltuun Tabqan kaupungin ja sitä ympäröivät kylät Raqqan kaupungin lähellä. Syyrian valtion media kertoi illalla Syyrian armeijan saapuneen Manbijiin. Myös Turkin joukot ilmoittavat olevansa asemissa Manbijissa.

Tarkoituksena on vastata Turkin hyökkäykseen kurdeja vastaan.

Kurdit ilmoittavat sunnuntaina sopineensa Syyrian hallituksen kanssa, että Syyria lähettää joukkojaan Turkin vastaisen rajan tuntumaan.

Syyrian hallinto ja kurdijohtoiset SDF-joukot ovat käyneet neuvotteluja Venäjän tukikohdassa Syyriassa, sanoo kurdiedustaja uutistoimisto Reutersin tietojen mukaan.

Turkin puolelta otetussa kuvassa näkyy syyrialainen Ras-al -Ainin kaupunki 13. lokakuuta. Erdem Sahin / EPA

Syyrian sotaa seuraava järjestö Syrian Observatory for Human Rights puolestaan kertoo, että Syyrian hallituksen joukkoja on sijoitettu myös pohjoissyyrialaiseen Ain Issan kaupunkiin.

Kaupungissa sijaitsee leiri, jossa on pidetty Isis-taistelijoiden perheenjäseniä. Kurdit kertoivat 800 ihmisen paenneen leiriltä Turkin aloitettua operaationsa.

Aiemmin sunnuntaina Yhdysvallat ilmoitti suunnitelmista siirtää tuhat sotilasta pois Pohjois-Syyriasta.

Asiasta kertoi Yhdysvaltain puolustusministeri Mark Esper uutiskanava CBS:n haastattelussa. Tuolloin Esper kertoi, että vetäytymisen syynä ovat Turkin suunnitelmat hyökätä pidemmälle Syyriaan, mitä aiemmin luultiin.

Länsimaat pohtivat Turkin vastaisia keinoja

Ranskan presidentti Emmanuel Macron on ilmoittanut pitävänsä hätäkokouksen liittyen Pohjois-Syyrian tilanteeseen.

Macron vaatii Turkkia lopettamaan hyökkäyksensä kurdeja vastaan Pohjois-Syyriassa. Macronin mukaan Turkin operaatio uhkaa luoda kestämättömän humanitaarisen tilanteen ja auttaa äärijärjestö Isisiä voimistumaan uudelleen.

Macronin mukaan hän ja Saksan liittokansleri Angela Merkel ovat yhtä mieltä siitä, että hyökkäyksen on loputtava. Macron ja Merkel keskustelivat tilanteesta tänään illalla Pariisissa.

Turkin tukemien syyrialaisjoukkojen taistelija Ras al-Ain rajakaupungissa sunnuntaina 13. lokakuuta. Nazeer Al-Khatib / AFP

Merkel kertoi keskustelleensa tilanteesta Turkin presidentti Recep Tayyip Erdoğanin kanssa sunnuntaina.

Puhelu oli kestänyt tunnin, mutta ei näyttänyt tuottaneen tulosta. Erdoğanin mukaan mikään länsimaiden pakoteuhkaus tai asevientikielto ei saa Turkkia pysäyttämään hyökkäystään.

Italian pääministeri Giuseppe Conte ilmoitti sunnuntaina ajavansa koko EU:n kattavaa asevientikieltoa Turkkiin. Italia on yksi suurimmista aseviejistä Turkkiin. Tähän mennessä Suomi, Ranska, Saksa, Hollanti ja Norja ovat jäädyttäneet aseviennin Turkkiin.

EU:n ulkoministerit tapaavat tänään maanantaina Luxemburgissa ulkoasiainneuvoston kokouksessa.

Ulkoministeri Pekka Haaviston (vihr.) mukaan päivän tärkein keskustelu käydään aseidenvientikiellosta. Uutiset siitä, että Syyria on laittamassa liikkeelle omia sotavoimiaan, ovat Haaviston mukaan huolestuttavia siviilien kannalta.

Ranska aikoo pitää joukkonsa Syyriassa

Ranska aikoo turvata Koillis-Syyriassa olevia sotilaitaan ja siviilihenkilökuntaansa Yhdysvaltain joukkojen vetäytyessä pois alueelta.

Maa on ollut yksi Yhdysvaltain johtaman liittouman kumppaneista taistelussa äärijärjestö Isisiä vastaan.

Syyrian armeijan sotilaita Tal Tamrin kaupungissa 14. lokakuuta. SANA / EPA

Ranskan presidentinkanslia tiedotti asiasta varhain tänään puolustusministeriön hätäkokouksen jälkeen, kertoo uutissivusto al-Jazeera.

Ranskan presidentti Emmanuel Macron vaati eilen Turkkia lopettamaan hyökkäyksensä kurdeja vastaan Pohjois-Syyriassa.

Erdoğan luottaa Venäjään

Presidentti Erdoğan on kommentoinut Turkin toimia Syyriassa.

Hänen ei usko Syyrian hallituksen joukkojen saapumisen Koillis-Syyriaan aiheuttavan ongelmia, sillä Erdoğanin mukaan Venäjän presidentin Vladimir Putinin "lähestymistapa on ollut positiivinen".

Hän myös kehui USA:n päätöstä vetää joukkonsa alueelta ja sanoi pitävänsä sitä positiivisena askeleena.

Lue myös:

Kurdit: Lähes 800 Isis-taistelijoiden perheenjäsentä on paennut Ain Issan leiriltä – Erdoğan: tiedot "perättömiä"

Sadattuhannet Syyrian kurdit joutuvat pakenemaan Turkin hyökkäystä – "meillä ei ole paikkaa, minne mennä", "lapsillamme ei ole ruokaa"

Amerikkalaislähteet WP:lle: Turkin tykistötulitus kohti USA:n tukikohtaa oli tahallista

Lähteet: AFP, Reuters, AP, STT